Document ID: 32009D0794

DECIZIA COMISIEI
din 27 octombrie 2009
privind anumite măsuri de protecție împotriva gripei aviare înalt patogene de subtip H7N7 în Spania
[notificată cu numărul C(2009) 8283]
(Numai textul în limba spaniolă este autentic)
(Text cu relevanță pentru SEE)
(2009/794/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne (1), în special articolul 9 alineatul (4),
având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (2), în special articolul 10 alineatul (4),
întrucât:
(1)
Gripa aviară este o boală infecțioasă virală a păsărilor, inclusiv a celor domestice. Infecțiile cu virusurile gripei aviare la păsările domestice cauzează două forme principale de boală care se disting prin virulența lor. Forma cu patogenitate mică cauzează în general doar simptome ușoare, în timp ce forma cu patogenitate înaltă determină rate foarte mari ale mortalității la cele mai multe specii de păsări domestice. Boala respectivă poate avea un impact mare asupra profitabilității creșterii păsărilor domestice.
(2)
Gripa aviară se întâlnește în principal la păsări, dar, în anumite circumstanțe, infecțiile pot să apară și la oameni, chiar dacă riscul este în general foarte mic.
(3)
În cazul izbucnirii unui focar de gripă aviară, există riscul ca agentul patogen să se răspândească la alte crescătorii unde există păsări domestice sau alte păsări ținute în captivitate. Ca rezultat, el se poate răspândi de la un stat membru la altul sau la țări terțe, prin intermediul comerțului cu păsări vii sau cu produse care se obțin de la acestea.
(4)
Directiva 2005/94/CE a Consiliului din 20 decembrie 2005 privind măsurile comunitare de combatere a influenței aviare (3) stabilește anumite măsuri preventive privind supravegherea epidemiologică și depistarea timpurie a gripei aviare, precum și măsurile minime de control care se aplică în cazul izbucnirii unui focar de gripă aviară la păsările domestice sau la alte păsări ținute în captivitate. Directiva respectivă prevede stabilirea unor zone de protecție și supraveghere epidemiologică în eventualitatea izbucnirii unui focar de gripă aviară înalt patogenă.
(5)
Spania a notificat Comisia cu privire apariția unui focar de gripă aviară înalt patogenă de subtip H7 într-o crescătorie de pe teritoriul ei unde se află păsări domestice și a luat imediat măsurile necesare în temeiul Directivei 2005/94/CE, incluzând stabilirea de zone de protecție și supraveghere epidemiologică, care ar trebui să fie definite în părțile A și B ale anexei la prezenta decizie.
(6)
Comisia a examinat măsurile respective în colaborare cu Spania și este satisfăcută că limitele acelor zone stabilite de autoritatea competentă din statul membru respectiv se află la o distanță suficientă de crescătoria unde s-a confirmat focarul epidemic.
(7)
Pentru a preveni orice fel de perturbare inutilă a comerțului intracomunitar și pentru a evita impunerea de bariere comerciale nejustificate din partea țărilor terțe, este necesar să se definească rapid, la nivel comunitar, zonele respective stabilite în Spania și să se prevadă ca niciun lot de păsări domestice vii, de păsări domestice pregătite pentru a oua, de pui de o zi sau de ouă pentru incubație să nu se expedieze din zonele respective în alte state membre sau în alte țări terțe.
(8)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Spania se asigură că zonele de protecție și de supraveghere epidemiologică stabilite în conformitate cu articolul 16 alineatul (1) din Directiva 2005/94/CE cuprind cel puțin zonele menționate în părțile A și B ale anexei la prezenta decizie.
Articolul 2
Prezenta decizie se aplică până la 30 noiembrie 2009.
Articolul 3
Prezenta decizie se adresează Spaniei.
Adoptată la Bruxelles, 27 octombrie 2009.

Labels: 0
3
18
6